KOMISIJOS ĮGYVENDINIMO REGLAMENTAS (ES) 2023/116

2023 m. sausio 16 d.

kuriuo dėl veikliosios medžiagos oksamilo patvirtinimo galiojimo pratęsimo iš dalies keičiamas Įgyvendinimo reglamentas (ES) Nr. 540/2011

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 17 straipsnio pirmą pastraipą,

kadangi:

(1) Komisijos įgyvendinimo reglamento (ES) Nr. 540/2011 (2) priedo A dalyje išvardytos veikliosios medžiagos, laikomos patvirtintomis pagal Reglamentą (EB) Nr. 1107/2009;

(2) Komisijos įgyvendinimo reglamentu (ES) 2021/2068 (3) veikliosios medžiagos oksamilo patvirtinimo galiojimas pratęstas iki 2023 m. sausio 31 d.;

(3) paraiška dėl šios veikliosios medžiagos patvirtinimo galiojimo pratęsimo buvo pateikta pagal Komisijos įgyvendinimo reglamentą (ES) Nr. 844/2012 (4);

(4) nors Europos maisto saugos tarnybos išvada (5) dėl veikliosios medžiagos oksamilo vertinimo pateikta ir Komisija pradėjo diskusijas Augalų, gyvūnų, maisto ir pašarų nuolatiniame komitete, vis dar panašu, kad patvirtinimo galiojimas gali baigtis prieš priimant sprendimą dėl patvirtinimo galiojimo pratęsimo. Dėl šios priežasties ir dėl nuo pareiškėjo nepriklausančių priežasčių būtina pratęsti šios veikliosios medžiagos patvirtinimo galiojimą ribotam laikotarpiui, kad būtų galima užbaigti vertinimą, reikalingą sprendimui dėl paraiškos dėl šios veikliosios medžiagos patvirtinimo galiojimo pratęsimo priimti;

(5) tuo atveju, kai Komisija turi priimti reglamentą, kuriame bus nustatyta, kad oksamilo patvirtinimo galiojimas nepratęsiamas, nes nesilaikoma patvirtinimo kriterijų, Komisija turi nustatyti galiojimo pabaigos datą – ji bus arba ta pati, kaip ir prieš priimant šį reglamentą, arba data, kurią įsigalioja reglamentas dėl šios veikliosios medžiagos patvirtinimo galiojimo nepratęsimo, priklausomai nuo to, kuri iš šių datų bus vėlesnė. Tuo atveju, kai Komisija turi priimti reglamentą, kuriuo oksamilo patvirtinimo galiojimas pratęsiamas, Komisija stengsis nustatyti, kai tinkama konkrečiomis aplinkybėmis, kuo ankstesnę taikymo pradžios datą;

(6) todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;

(7) atsižvelgiant į tai, kad dabartinis oksamilo patvirtinimas nustoja galioti 2023 m. sausio 31 d., šis reglamentas turėtų įsigalioti kuo greičiau;

(8) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Įgyvendinimo reglamento (ES) Nr. 540/2011 priedo A dalies šeštoje skiltyje „Patvirtinimo galiojimo pabaiga“ oksamilo (116 įrašas) patvirtinimo galiojimo pabaigos data pakeičiama į „2023 m. spalio 31 d.“

2 straipsnis Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2023 m. sausio 16 d. Komisijos vardu Pirmininkė Ursula VON DER LEYEN

(1) OL L 309, 2009 11 24, p. 1.

(2) 2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

(3) 2021 m. lapkričio 25 d. Komisijos Įgyvendinimo reglamentas (ES) 2021/2068, kuriuo dėl veikliųjų medžiagų benfluralino, dimoksistrobino, fluazinamo, flutolanilo, mekopropo-P, mepikvato, metiramo, oksamilo ir piraklostrobino patvirtinimo galiojimo pratęsimo iš dalies keičiamas Įgyvendinimo reglamentas (ES) Nr. 540/2011 (OL L 421, 2021 11 26, p. 25).

(4) 2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).

Nors Įgyvendinimo reglamentas (ES) Nr. 844/2012 buvo panaikintas Įgyvendinimo reglamentu (ES) 2020/1740 (OL L 392, 2020 11 23, p. 20), Įgyvendinimo reglamento (ES) Nr. 844/2012 nuostatos dėl veikliųjų medžiagų patvirtinimo galiojimo pratęsimo toliau taikomos pagal Įgyvendinimo reglamento (ES) 2020/1740 17 straipsnį.

(5) EFSA (Europos maisto saugos tarnyba), 2022 m. Conclusion on the peer review of the pesticide risk assessment of the active substance glyphosate. EFSA Journal 2022;20(5):7296. https://doi.org/10.2903/j.efsa.2022.7296.